། མཇུག་གི་ཆོ་ག་ལ་བདུན། རྟེན་སྤྱན་དྲང་དུ་བཏུབ་ན་སྤྱན་དྲང་བ་དང་། སྲུང་མར་བསྒོ་བ་དང་། ཡོན་བདག་ལ་མཆོད་པར་བསྒོ་བ་དང་། སྨོན་ལམ་རྒྱ་ཆེན་པོ་གདབ་པ་དང་། ལས་ཀྱི་ལྷག་ཆད་ཁ་བསྐང་བའི་ཕྱིར་ཞི་བའི་སྦྱིན་སྲེག་དང་། ཡོན་བླང་བ་དང་། དགའ་སྟོན་བྱ་བའོ༑ ༑ ལྔ་པ་ལས་ཚོགས་རབ་འབྱམས་ལ་གཉིས། སྒྲུབ་པའི་ཐབས་དང་། དེས་བསྒྲུབ་པའི་དངོས་གྲུབ་དངོས་སོ། ། དང་པོ་ལ་གསུམ། ཞི་སོགས་དམན་པ་སྒྲུབ་པའི་ཐབས། འབྲིང་གྲུབ་ཆེན་བརྒྱད་སྒྲུབ་པའི་ཐབས། འབྲིང་གི་རབ་སྒྲུབ་པའི་ཐབས་སོ། ། དང་པོ་ལ་གཉིས། རྐྱང་པས་བསྒྲུབ་པ་དང་།  ཚོགས་པས་བསྒྲུབ་པའོ༑ ༑ དང་པོ་ལ་ལྔ། རྫས་སྦྱོར་ལ་བརྟེན་པ་དང་། འཕྲུལ་འཁོར་ལ་བརྟེན་པ་དང་༑  བཟླས་པ་ལ་བརྟེན་པ་དང་། སྦྱིན་སྲེག་ལ་བརྟེན་པ་དང་། ། བསམ་གཏན་ལ་བརྟེན་པའོ། ། འབྲིང་གི་བསྒྲུབ་པ་ལ་གཉིས། སྤྱིའི་བསྒྲུབ་པ་དང་། སོ་སོའི་བསྒྲུབ་པའོ། ། གཉིས་པ་དངོས་གྲུབ་དངོས་ལ་གསུམ། ཞེས་སོགས་དམན་པ་དང་༑  འབྲིང་དང་། འབྲིང་གི་ཆེན་པོའོ། ། དང་པོ་ལ་གཉིས། རྩ་བའི་ལས་དང་། ཡན་ལག་གོ། འབྲིང་ལ་བརྒྱད། མིག་སྨན། རྐང་བྱུག རལ་གྲི། ས་འོག མི་སྣང་བ༑  བཅུད་ལེན། མཐུ་ཆེན། གནོད་སྦྱིན་མོ་དབང་དུ་བྱ་བའོ། ། ཆེན་པོ་ལ་གསུམ། མཁའ་སྤྱོད་དང་། རིག་པ་འཛིན་པ་དང་། འཁོར་ལོས་སྒྱུར་བའོ། ། སྤྱི་དོན་གསུམ་པ་གཉིས་ཀ་ལ་དགོས་པའི་གྲོགས་དམ་ཚིག་དང་སྡོམ་པ་ལ་གཉིས། དམ་ཚིག་གི་རྣམ་གྲངས་དང་། དེ་ཇི་ལྟར་བསྲུང་བའི་ཚུལ་ལོ། ། དེ་ལ་གསུམ། ལས་དང་པོ་པས་ཇི་ལྟར་བསྲུང་བ་དང་། དྲོད་ཆུང་ངུ་ཐོབ་པས་བསྲུང་ཚུལ་དང་། ཆེན་པོ་ཐོབ་པས་བསྲུང་ཚུལ་ལོ། ། དང་པོ་ལ་གཉིས། ཐོབ་པ་རྗེས་སུ་བསྲུང་ཚུལ་བསྟན་པ་དང་༑ ཉམས་ན་ཕྱིར་བཅོས་པའི་ཐབས་བསྟན་པའོ། ། དང་པོ་ལ་གཉིས། བསྲུང་བའི་དམ་ཚིག་དང་།  བཟའ་བའི་དམ་ཚིག་གོ། དང་པོ་ལ་གཉིས། རྒྱས་པར་བསྲུང་བ་དང་། བསྡུས་ཏེ་བསྲུང་བའོ། ། དང་པོ་ལ་གསུམ། རྩ་བའི་ལྟུང་བ་དང་། ཡན་ལག་གི་ལྟུང་བ་དང་། དགོངས་ཏེ་གསུང་པའི་དམ་ཚིག་གོ། གཉིས་པ་བཟའ་བ་ལ་གཉིས། རྒྱུན་གྱི་བཟའ་བའི་དམ་ཚིག་དང་། ཁྱད་པར་གྱི་བཟའ་བའི་དམ་ཚིག་གོ། དང་པོ་ལ་གསུམ། རིལ་བུ་བསྒྲུབ་པ་དང་། བསྟེན་པ་དང་། ཕན་ཡོན་ནོ༑  ཁྱད་པར་གྱི་བཟའ་བའི་དམ་ཚིག་ལ་གཉིས། མིང་དོན་དང་། ཆོ་གའོ། ། དང་པོ་ལ་ལྔ། གང་ཟག་གི་དབྱེ་བ་དང་། དུས་ཀྱི་དབྱེ་བ། རྣལ་འབྱོར་གྱི་དབྱེ་བ། དགོས་པས་དབྱེ་བ། མཆོད་བྱས་དབྱེ་བའོ། ། གཉིས་པ་ཆོ་ག་ལ་དྲུག གནས་དང་༑  དུས་དང་། ཡོ་བྱད་དང་། གང་ཟག་དང། ཆོ་ག་དང་། དགོས་པའོ།  ། གནས་ལ་གཉིས། ལས་དང་པོ་པའི་གནས་དང་། སེམས་བརྟན་པ་ཐོབ་པའི་ གནས་སོ།  ། དུས་ལ་གཉིས། རྒྱུན་གྱི་དུས་དང་། ཁྱད་པར་གྱི་དུས་སོ། ། གང་ཟག་ལ་གསུམ། ལས་དང་པོ་པ་དང་། སེམས་བརྟན་པ་ཐོབ་པ་དང་། བརྟན་པ་ཆེན་པོ་ཐོབ་པའོ།  ། ཆོ་ག་ལ་གསུམ། སྦྱོར་བ་དང་། དངོས་གཞི་དང་། མཇུག་གོ།  དང་པོ་ལ་དྲུག གནས་ཁང་བརྒྱན་པར་བྱས་པ་དང་། ཕྱི་ནང་གི་མཆོད་པ་བཤམ་པ་དང་། རྡོ་རྗེ་སློབ་དཔོན་ལ་གསོལ་བ་གདབ་པ་དང་བརྡ་དང་བརྡའི་ལན་བྱས་ཏེ་ནང་དུ་བཞུགས་པ་དང་། ལྷའི་རྣམ་འབྱོར་ལ་གནས་པར་གསོལ་བ་གདབ་པ་དང་༑  ཡི་གེ་བརྒྱ་པས་རྒྱུད་སྦྱང་བའོ། ། དངོས་གཞི་ལ་གཉིས།  བདག་བསྐྱེད་མཆོད་པ་དང་། བདག་དང་མདུན་བསྐྱེད་གཉིས་ཀར་མཆོད་པའོ། ། གཉིས་ཀའི་དངོས་གཞི་ལ་དྲུག ཏིང་ངེ་འཛིན་གྱི་དཀྱིལ་འཁོར་མཆོད་པ་རྒྱས་པས་ཚིམ་པ་དང་༑  སྙིང་གར་ཡེ་ཤེས་ཀྱི་ལྷ་བདུད་རྩི་མྱངས་པས་ཚིམ་པ་དང་། ཆོས་སྐྱོང་སྲུང་མ་གཏོར་མས་ཚིམ་པར་བྱ་བ་དང་། དམ་ཚིག་དང་ལྡན་པའི་དཔའ་བོ་དང་རྣལ་འབྱོར་མ་ནང་གི་སྦྱྀན་སྲེག་གིས་ཚིམ་པ་དང་། ཕྱི་དང་ནང་གི་མཁའ་འགྲོ་གླུ་དང་གར་གྱིས་ཚིམ་པ་དང་། ལུས་ཀྱི་དཀྱིལ་འཁོར་ལྷན་ཅིག་སྐྱེས་པའི་ཡེ་ཤེས་ཀྱིས་ཚིམ་པའོ། ། མཇུག་གི་བྱ་བ་ལ་དྲུག བྱིན་གྱིས་བརླབ་པའི་ཕྱིར་རྡོ་རྗེའི་གླུ་དང་བཀྲ་ཤིས་ཀྱི་ཚིགས་བཅད་བརྗོད་པ་དང་། ལྷག་མའི་གཏོར་མས་ཚིམ་པར་བྱ་བ་དང་༑  ཆོ་ག་ལྷག་ཆད་ཁ་བསྐང་བའི་ཕྱིར། ཡི་གེ་བརྒྱ་པ་བརྗོད་པ་དང་། ལས་བསགས་པ་འབྲས་བུ་དང་ལྡན་པར་བྱ་བའི་ཕྱིར་སྨོན་ལམ་གདབ་པ་དང་། མདུན་བསྐྱེད་ཀྱི་མགྲོན་གཤེགས་སུ་གསོལ་བ་དང་། བསྲུང་བ་བྱས་ཏེ་ལས་ཀྱི་རྗེས་མི་མངོན་པར་བྱ་བའོ། ། དྲུག་པ་དགོས་པ་ལ་གཉིས། གཙོ་བོར་གྱུར་པའི་དགོས་པ་དང་༑  གནས་སྐབས་ཀྱི་དགོས་པའོ། ། ཉམས་པ་ཕྱིར་བཅོས་པ་ལ་གཉིས། ཉེས་པ་ཕྲ་མོ་ལྟུང་བ་ལས་ལྡང་བ་དང་། ཉེས་པ་ཆེན་པོ་ལ་དམ་ཚིག་དང་སྡོམ་པ་ཡང་དག་པར་བླང་བའོ། ། སྤྱི་དོན་གཉིས་པ་ལམ་དེ་བསྐྱེད་པའི་གོ་རིམ་གང་ཟག་གི་རིགས་ལ་གསུམ། གང་ཟག་གི་རིགས་ཀྱི་དབྱེ་བ་དང་།  དྲི་བ་དགོད་པ་དང་། ལན་གདབ་པའོ། ། དང་པོ་ལ་གསུམ། དབང་གིས་དབྱེ་བ་དང་། སྤྱོད་པས་དབྱེ་བ་དང་༑  འབྲས་བུ་ཉེ་རིང་གི་སྒོ་ནས་དབྱེ་བའོ། ། གཉིས་པ་དྲི་བ་ལ་གསུམ། མངོན་པར་རྟོགས་པ་བཅུ་གཅིག་པོ་ཉམས་སུ་ལེན་པ་ལ་སློབ་དཔོན་དུ་གྱུར་པ་ཅིག་དགོས་སམ། སློབ་མས་ཀྱང་བཏུབ། སློབ་དཔོན་དུ་གྱུར་པས་ཉམས་སུ་བླང་དགོས་སམ་མི་དགོས། ཉམས་སུ་བླངས་ན་ཚེ་འདི་ལ་འགྲུབ་བམ་འཆི་ཁ་ལ་སོགས་པར་འགྲུབ་ཅེས་པའོ། ། ལན་ལ་གསུམ། ཐམས་ཅད་ཉམས་སུ་ལེན་པ་ལ་རྡོ་རྗེ་སློབ་དཔོན་ཅིག་དགོས་ཀྱི་སློབ་མས་མི་བཏུབ་པ་དང་། སློབ་དཔོན་གྱིས་ཐམས་ཅད་ཉམས་སུ་བླང་དུ་བཏུབ་ཀྱང་ནང་ལ་གཞོལ་བས་ལམ་གྱི་ཡན་ལག་ལྔ་སྤོང་བ་དང་། ཉམས་སུ་བླངས་ན་གང་ཟག་རབ་འབྲིང་གིས་དུས་བཞིའམ་གསུམ་ན་འགྲུབ་པའོ། ། དེ་ལ་གཉིས། ནམ་འགྲུབ་པའི་དུས་དང་། དེའི་ཡན་ལག་གོ ། དེ་ལ་བཞི། སྐྱེ་བ་འདིར་འགྲུབ་པའི་ཡན་ལག་བཅུད་ཀྱིས་ལེན་པ་དང་། འཆི་ཁར་འགྲུབ་པའི་ཡན་ལག་འདའ་ཀ་མ་དང་། བར་དོར་འགྲུབ་པའི་ཡན་ལག་བར་དོ་དང་། དེ་སྐྱེ་བ་བརྒྱུད་དེ་འགྲུབ་པའི་ཡན་ལག་སྨོན་ལམ་མོ། ། སྤྱི་དོན་གསུམ་པ་འབྲས་བུའི་མཚན་ཉིད་ལ་གཉིས། གནས་སྐབས་ཀྱི་འབྲས་བུ་ས་བཅུ་གཉིས་འགྲུབ་པའི་ཚུལ་དང་། མཐར་ཐུག་གི་འབྲས་བུ་སངས་རྒྱས་ཀྱི་ས་འགྲུབ་པའི་ཚུལ་ལོ། ། དང་པོ་ལ་གཉིས། སྤྱིར་ས་ཐོབ་པ་རྣམ་གྲངས་བཞིར་བཞག་པ་དང་། སའི་མངོན་པར་རྟོགས་པ་ཞིབ་ཏུ་བཤད་པའོ། ། དེ་ལ་བཞི། ས་འགྲུབ་པའི་རྒྱུ་གང་ཡིན་པ་དང་། རྟོགས་པའི་ཁྱད་པར་དང་། གྲུབ་པའི་རྟགས་དང་། མིང་གི་དོན་ཏོ། ། དང་པོ་ལ་གཉིས།  བརྒྱུད་པའི་རྒྱུ་དང་།  དངོས་ཀྱི་རྒྱུའོ། ། དེ་ལ་བཞི། རྩ་དང་། རྩ་ཡི་གེ་དང་། ཁམས་བདུད་རྩི་དང་། སྙིང་པོ་ཡེ་ཤེས་རླུང་ངོ་། ། རྟགས་ལ་གཉིས། ས་དང་པོའི་རྟགས་དང་། ལྷག་མ་རྣམས་དེས་བསྒྲེ་བའོ། ། མིང་དོན་ལ་གཉིས། ཐུན་མོང་མ་ཡིན་པའི་མིང་གི་སྒོ་ནས་མདོར་བསྟན་པ་དང་། ཐུན་མོང་མ་ཡིན་པ་ཉིད་ཐུན་མོང་བའི་མིང་ལ་སྦྱར་ཏེ་རྒྱས་པར་བཤད་པའོ། ། དང་པོ་ལ་གཉིས༑  ཕྱི་ཡུལ་གྱི་རབ་ཏུ་དབྱེ་བ་དང་། དེ་ཉིད་ནང་གི་ལུས་ལ་སྦྱར་ཏེ་བཤད་པའོ༑ ༑ རྒྱས་པར་བཤད་པ་ལ་གཉིས། ས་བཅུ་གཉིས་སོ་སོའི་མིང་དོན་དང་། ས་ཞེས་བྱ་བ་སྤྱིའི་མིང་དོན་ནོ། ། གཉིས་པ་མཐར་ཐུག་སངས་རྒྱས་ཀྱི་ས་ལ་གཉིས། སངས་རྒྱས་ཀྱི་ས་མངོན་དུ་བྱེད་པའི་ཐབས་ཉེ་བའི་རྒྱུ་ངོ་མཚར་གྱི་ལྟས་དང་། དེ་མངོན་དུ་བྱས་པའི་འབྲས་བུའི་མཚན་ཉིད་དོ། ། དང་པོ་ལ་གཉིས། ཉེ་བའི་རྒྱུའི་རྣམ་གཞག་དང་། འབྲས་བུ་འགྲུབ་པའི་ངོ་མཚར་གྱི་རྟགས་བསྟན་པའོ། ། འབྲས་བུའི་མཚན་ཉིད་ལ་གཉིས། སྤྱི་དང་མཐུན་པའི་སྐུའི་རྣམ་གཞག་དང་། འདི་ཉིད་དུ་གྲགས་པ་འབྲས་བུའི་མཚན་ཉིད་དོ། ། དང་པོ་ལ་གཉིས། ཕ་རོལ་ཏུ་ཕྱིན་པའི་ཐེག་པ་ལས་གྲགས་པ་དང་། རྡོ་རྗེ་ཐེག་པ་ལས་གྲགས་པའོ། ། དང་པོ་ལ་བཞི། སྐུ་གཉིས་སུ་འདོད་པ་དང་། སྐུ་གསུམ་དུ་འདོད་པ་དང་། སྐུ་བཞིར་འདོད་པ་དང་༑  སྐུ་གསུམ་དུ་འདོད་པའི་ལུགས་གཉིས་སོ། ། བཞིར་འདོད་པ་ལ་གཉིས། རྒྱན་གྱི་དགོངས་པ་དང་། ཐེག་བསྡུས་ཀྱི་དགོངས་པའོ། ། རྡོ་རྗེ་ཐེག་པ་ལ་གྲགས་པ་ལ་གསུམ། ཡན་ལག་བདུན་ལྡན་དུ་འདོད་པ་དང་། སྐུ་གསུམ་ཡན་ལག་བདུན་ལྡན་དུ་འདོད་པ་དང་། སྐུ་གཉིས་ཡན་ལག་བཅུ་བཞིར་འདོད་པའོ། ། དེ་ལ་གཉིས༑  དོན་གྱི་སྐུ་དང་། བརྡའི་སྐུའོ། ། འདི་ཉིད་དུ་གྲགས་པ་འབྲས་བུའི་མཚན་ཉིད་ལ་གསུམ། བཤད་གཞི་སྐུ་བཞིའམ་ཡེ་ཤེས་ལྔས་བསྡུས་པ་དང་། འཆད་བྱེད་ཡན་ལག་ལྔས་བསྡུས་པ་དང་། སྐུ་དང་ཡན་ལག་བསྲེ་བའོ། ། བར་པ་ལ་ལྔ། གནས་ཡོངས་སུ་གྱུར་པ་དང་། ཡེ་ཤེས་ཀྱི་སྐུ་ཡིན་པ་དང་། མི་གནས་པའི་མྱ་ངན་ལས་འདས་པ་དང་། གཉིས་སུ་མེད་པ་དང་མཛད་པ་རྒྱུན་མི་འཆད་པའོ།  ། དང་པོ་ལ་བཞི། ཕུང་པོ་ལྔ་གནས་གྱུར་ཚུལ་དང་། དཀྱིལ་འཁོར་བཞི་རྟེན་ཡིན་ལ་བརྟེན་པ་ཡིད་དང་ལྔས་བསྡུས་པ་དང་། ལུས་ངག་ཡིད་གསུམ་དུ་བསྡུས་པ་དང་། དེ་ཐམས་ཅད་ཀྱི་བྱེད་པ་པོ་ཡིད་ཡིན་པའི་ཕྱིར་ཡིད་འབའ་ཞིག་གནས་གྱུར་ཚུལ་ལོ༑ ༑དང་པོ་ལ་གཉིས། རྡོ་རྗེ་ཐེག་པའི་དགོངས་པ་དང་། ཐེག་པ་ཆེན་པོ་བསྡུས་པའི་དགོངས་པའོ། ། གཉིས་པ་ཡེ་ཤེས་ཀྱི་སྐུ་ཡིན་པ་ལ་བཞི། སྐུ་མེད་པ་མ་ཡིན་པ་དང་། སྐུ་བེམས་པོ་མ་ཡིན་པ་དང་། ཡེ་ཤེས་ལྔའི་སྐུའི་མཚན་ཉིད་དང་། སྐུ་གསུམ་གྱིས་ཡེ་ཤེས་ལྔ་བསྡུས་པའི་ཚུལ་ལོ། ། གསུམ་པ་མི་གནས་པའི་མྱ་ངན་ལས་འདས་པ་ལ་གསུམ། འཁོར་བ་མ་ཡིན་པ་དང་། མྱ་ངན་ལས་འདས་པ་མ་ཡིན་པ་དང་། དེས་ཟུང་དུ་འཇུག་པའོ། ། བཞི་པ་གཉིས་སུ་མེད་པ་ལ་གཉིས། མདོར་བསྡུས་པ་དང་། རྒྱས་པར་བཤད་པའོ། ། ལྔ་པ་མཛད་པ་ལ་གསུམ། ཆོས་སྐུ་མཛད་པའི་རྒྱུ་དང་། ལོངས་སྐུའི་མཛད་ཚུལ་དང་། སྤྲུལ་སྐུ་རིགས་གསུམ་དུ་དབྱེ་བའོ། །  ། །མངོན་པར་རྟོགས་པ་དེ་དག་གི་དོན་བསྡུས་ཏེ་བསྟན་པ་ནྀ། རྒྱུ་རྒྱུད་ལ་ཆོས་བཞི། སྤྱོད་པ་རིམ་པ་ཅན་ལ་ཆོས་བཅུ། ལྟ་བ་རིམ་པ་ཅན་ལ་བཞི། ཐུན་མོང་མ་ཡིན་པའི་རིམ་པ་ཅན་ལའང་བཞི། རབ་ལ་ཆོས་བདུན། ལམ་དངོས་གཞི་ལ་ཆོས་བཅུ་གཅིག གནས་སྐབས་ཀྱི་འབྲས་བུ་ལ་ས་བཅུ་གཉིས། མཐར་ཐུག་གི་འབྲས་བུ་ལ་ཡན་ལག་ལྔ་སྟེ། མདོར་ན་མངོན་པར་རྟོགས་པ་འདི་ནི་ཆོས་ལྔ་བཅུ་རྩ་བདུན་གྱིས་བསྟན་ཏེ། འདིར་སངས་རྒྱས་ཀྱིས་གསུངས་པའི་ཆོས་མཐའ་དག་ཤེས་པར་ནུས་པ་ཡིན་ནོ། ། རྒྱུད་ཀྱི་མངོན་པར་རྟོགས་པའི་བསྡུས་པའི་དོན་རྫོགས་སོ། །  ། །བླ་མེད་ཕྱོགས་ནི་རིས་བསྒྱུར་མིག་བཅས་པ། ། རིག་བྱེད་ཀྱིས་གསལ་ལག་པས་མེ་ལ་བགོ། དེ་འོད་ཀུན་གསལ་ཆུ་གཏེར་འབྱུང་བར་བཅས། ། བློ་ལྡན་དོན་འདི་ཤེས་ན་སྨྲ་བར་གྱིས། ། ལེགས་འོངས་མིག་གིས་ཡོན་ཏན་གསལ་བར་བྱས༑ ༑ མེ་དང་ཆུ་བོས་འབྱུང་བ་རབ་ཏུ་བསྐྱེད། ། ཟླ་བས་ཀུན་ཀྱང་གསལ་བར་བྱེད་མོད་ཀྱི། ། མིག་གིས་ལེགས་པར་བལྟས་པས་བདག་བློ་དང་། ། གཟུགས་ཉིད་ཡོན་ཏན་ཟུང་ནི་ཐོག་མ་སྟེ།  ། གང་གིས་གང་སྟོན་ལོ་རྒྱུས་དང་བཅས་པ།  ། གཞུང་འདི་ཀུན་ཏུ་བལྟས་ལ་བློ་ལྡན་གྱིས། ། ལེགས་རྟོགས་གཞན་ལ་སྟོན་ན་བདག་བློ་སྤྲོ། ། ལེགས་འོངས་འཆད་བྱེད་བཤད་གཞི་ལོ་རྒྱུས་ཅན། ། རྣམ་གྲོལ་བཅས་པའི་སྡིག་འཇོམས་གཞན་མི་ལྡན། ། མཁས་མཚུངས་འཛིན་བཅས་དྲི་མ་ཀུན་བྲལ་ཏེ། ། ཡི་གེ་བཞི་ལྡན་ཉིད་དུ་འགྱུར་པར་ཤོག ། རུ་བཞིའི་གཙང་སྟོད་གྲོམ་པ་ས་སྐྱ་ཡི། ། དགེ་བསྙེན་རྣལ་འབྱོར་གྲགས་པ་རྒྱལ་མཚན་ལ། ། དོན་འདི་ཀུན་ཀྱང་གསོལ་འདེབས་སྟོན་གཞོན་གྱིས། ། ཅུང་ཟད་བསྐུལ་ཏེ་འགྲོ་བའི་དོན་ཕྱིར་བྲིས། ། སྦྱིན་པར་བྱ་བའི་ཆོས་དྲི་མ་མེད་པ་(ཞ-སྦྱིན་པར་་་་་་་མེད་པ་)ཆོས་ཐམས་ཅད་ཀྱི་དོན་མདོར་བསྡུས་པ་འདི་ནི་དཔལ་དྲི་མ་མེད་པའི་གཙུག་ལག་ཁང་ཀུན་ནས་དཀར་བའི་ཁ་དོག་གིས་གསལ་ཞིང་། ཡིད་འཕྲོག་པར་བྱེད་པའི་དབེན་གནས་གཙང་ལ་སྟོད་གྲོམ་པ་ས་སྐྱའི་དགོན་པའི་མཁས་པ་ཆེན་པོ་གྲགས་པ་རྒྱལ་མཚན་གྱི་ཞབས་ཀྱི་རྡུལ་ལ་སྤྱི་བོས་རེག་པས་ཕ་རོལ་ལ་མི་འཇིགས་པའི་སྣང་བ་ཐོབ་པ(ཞ+གཞོན་ནུ)། བློ་གསལ་ཞིང་ཡིད་གཞུངས་པ། མི་ཤེས་པའི་གཡུལ་ངོ་དང་འཁོན་པའི་ཆོ་འབྲང་དང་ལྡན་པ། ཚངས་པར་སྤྱོད་པ་མཆོག་གི་བརྟུལ་ཞུགས་ལ་གནས་ཤིང་། ཐེག་པ་མཆོག་གི་ཁུར་ཁྱེར་བ། ཡང་དག་པར་བགྲོད་པར་བྱ་བའི་ལམ་རྡོ་རྗེ་ཐེག་པའི་འཇུག་ངོགས་ལ་ཞུགས་ཤིང་། འགྲོ་བ་དཔག་ཏུ་མེད་པའི་ཕན་པ་དང་བདེ་བའི་དོན་ལ་གོ་ཆ་མི་ཕྱེད་པར་བགོས་པའི་བརྩོན་འགྲུས་དང་ལྡན་པའི་འཁོན་ཇོ་སྲས་གང་གི་མིང་ནས་བརྗོད་ན་ཀུན་དགའ་རྒྱལ་མཚན་ཞེས་ཡོངས་སུ་བཏགས་པ་དེས། ལོ་བཅོ་ལྔ་ལོན་པའི་སྡཽང་ལ་ས་སྐྱའི་དབེན་གནས་དམ་པར་ཡི་དམ་དུ་བྲིས་པའི་དམ་པའི་ཆོས་སོ། ། དོན་འདི་ལ་མ་འོངས་པའི་སྐྱེ་བོ་རྣམས་ཡིད་ཆེས་པར་གྱིས། ། དེ་ལྟར་བླ་མས་གསལ་མཛད་ཕྱིར༑ ༑ བདག་གིས་བཅོས་པར་མི་འོས་ཀྱང་། ། གུས་ལྡན་སློབ་མས་བསྐུལ་བ་དང་༑ ༑ སྤྲོས་ཉུང་རྟོགས་སླ་དོན་གཉེར་བའི། ། རྟེན་གྱི་གང་ཟག་དགྱེས་ཕྱིར་བྲིས༑ ༑དགེ་དེས་དྲི་མེད་ཐོབ་པར་ཤོག ། (ཞཚུལ་འདིའི་བསྡུས་དོན་རྗེ་བཙུན་བླ་མ་ཡིས། ། མཛད་ལས་ལྷག་པ་འདིར་བསྟན་མེད་མོད་ཀྱིས། ། འོན་ཀྱང་ཚུལ་འདི་ཚིག་ཉུང་དོན་རྒྱས་པ། ། ཚེགས་ཆུང་བ་ལ་དོན་ཆེན་འགྱུར་བར་ངེས། ། དེ་ཕྱིར་བློ་གསལ་ཆག་གི་སྟོན་པ་ཡིས། ། གཞན་ཕན་དགེ་བའི་ཡིད་ཀྱིས་འདི་བཀོད་དོ།  ། དེ་ལས་བྱུང་བའི་དགེ་ཚོགས་དཔག་མེད་པ། ། སྟོན་ཟླའི་མདོག་ཅན་གཞན་ཡང་དགེ་བའི་ཚོགས༑ ༑ གང་ཡོད་དེ་ཡིས་འགྲོ་བ་མ་ལུས་པ། ། ཚེ་འདིར་ཀྱེའི་རྡོ་རྗེ་ཉིད་གྱུར་ཅིག།  ། །)རྗེ་བཙུན་གྲགས་པའི་གསུང་རབ་དཔེ་བསྡུར་མ་པོད་དང་པོ། མེས་པོའི་ཤུལ་བཞག་ལས།  ས་སྐྱ་བཀའ་འབུམ།